**Informatīvais ziņojums**

**„Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas „Valsts administrācija” līdzfinansētā projekta “Labās prakses un pieredzes apmaiņa tautsaimniecības produktivitātes un konkurētspējas veicināšanā” īstenošanai”**

**1. Pamatojums informatīvā ziņojuma virzībai**

Kopš 2009.gada Ziemeļvalstu ministru padome (*Nordic Council of Ministers*) finansē Baltijas valstu un Ziemeļvalstu pieredzes apmaiņas programmu valsts pārvaldes darbiniekiem “Ziemeļvalstu – Baltijas valstu mobilitātes programma valsts pārvaldei” *(“Nordic – Baltic Mobility Program for Public Administration”*) ar ikgadējo projekta finansējumu EUR 300 000 apmērā. Ziemeļvalstu un Baltijas valstu mobilitātes programma valsts pārvaldei (turpmāk – programma) ir izveidota, lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju globālajā pasaulē.

Programmas ietvaros tiek izsludināti projektu konkursi, kuros piedalās šādas Baltijas jūras reģiona valstis – Somija, Zviedrija, Dānija, Norvēģija, Īslande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz vismaz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes. Programmas nosacījumi paredz, ka projektu ieviešanā ir nepieciešams nodrošināt nacionālo līdzfinansējumu 40% apmērā. Papildus tam, ņemot vērā programmas finansēšanas nosacījumus pārējai projekta finansējuma daļai (60%), ka no šīs summas 85% projekta īstenotājs saņem kā avansa maksājumu un 15% kā gala maksājumu, projekta pilnīgai ieviešanai nepieciešams arī priekšfinansējums 15% apmērā no programmas finansējuma. Projekta pieteikumu iesniegšanas termiņš ir 2017.gada 30.marts, savukārt, gala lēmums par finansējuma piešķiršanu no programmas budžeta tiek pieņemts maija beigās.

Ekonomikas ministrijai (turpmāk – EM), kura īsteno valsts politiku iekšējā tirgus (precēm un pakalpojumiem), uzņēmējdarbības, konkurētspējas un tehnoloģiju attīstības, būvniecības un mājokļu, kā arī energoefektivitātes un atjaunojamās enerģijas jomā, sekmīgākai darbībai ir būtiska pieredzes un labās prakses apmaiņa ar citām reģiona valstīm. Attiecīgi, EM iesniegs projekta “Labās prakses un pieredzes apmaiņa tautsaimniecības produktivitātes un konkurētspējas veicināšanā” pieteikumu izskatīšanai. Projekta ietvaros 2017.gadā ir paredzēts īstenot Latvijas pārstāvju pieredzes apmaiņas vizītes Zviedrijā, Norvēģijā, Somijā un Dānijā. Pieredzes apmaiņas vizīšu mērķis ir iegūt vērtīgas specifiskas teorētiskās un praktiskās zināšanas. Iegūtās zināšanas plānots izmantot praksē – politikas plānošanā, normatīvo aktu izstrāde un atbalsta pasākumu izstrādē, veicinot Latvijas tautsaimniecības produktivitāti un konkurētspēju.

EM mobilitātes programmas ietvaros plāno īstenot 8 atsevišķas vizītes, kurās kopumā dosies 24 ierēdņi. Vienas vizītes ilgums – 3 dienas. EM ir sagatavojusi vienu informatīvo ziņojumu, kurā ietverti mērķi un nepieciešamais finansējums, lai dotos pieredzes apmaiņas vizītēs.

Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, EM ir sagatavojusi informatīvo ziņojumu, lai pieprasītu nepieciešamo finansējuma pārdali minētā projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

**2. Programmas finansēšanai iesniegtais projekta pieteikums**

Saskaņā ar Eiropas Komisijas (turpmāk - EK) aprēķiniem Latvijas tautsaimniecības produktivitāte 2014. gadā pieauga par 3.4%. Tas, protams, uz citu Eiropas Savienības (turpmāk -ES) valstu fona ir labs rādītājs, bet šāds produktivitātes kāpums vairs nenodrošina Latvijas ātru konverģenci uz bagātāko un attīstītāko valstu saimi. Arī turpmākās EK prognozes nedod pamatu optimismam – turpmākajos gados sagaidāms, ka Latvijas produktivitātes pieaugums tikai pārsniegs 2%. Vienlaikus Latvijā darba spēka atalgojums pieaug straujāk nekā produktivitāte. Arvien vairāk iezīmējas kvalificētu darbinieku trūkums, un pieaug konkurence par darba ņēmējiem. Šāda tendence ir labvēlīga darba ņēmējiem, taču tās turpināšanās ierobežos uzņēmumu konkurētspēju.

Šobrīd darbaspēks un zeme ir vienīgie resursi, kas joprojām Latvijā ir lētāki nekā vairumā ES valstu, taču straujš darbaspēka izmaksu pieaugums ir neizbēgams izaugsmes un atvērtā darba tirgus dēļ. Līdz ar to vienīgais ceļš, kā noturēt konkurētspēju globālā mērogā, ir produktivitātes kāpināšana. Latvijas tautsaimniecības ilgtspējīgai attīstībai nepieciešams veicināt ekonomikas strukturālās izmaiņas par labu tādu preču ražošanai un pakalpojumu sniegšanai, kam ir augstāka pievienotā vērtība, tajā skaitā rūpniecības lomas palielināšanai, rūpniecības un pakalpojumu modernizēšanai un eksporta attīstībai. Jaunas tehnoloģijas, inovācijas un izglītība palielina katra uzņēmuma produktivitāti, kāpinot arī tautsaimniecības kopproduktu. Vienlaikus **vienkārša darbaspēka vai kapitāla pārvietošana** no mazāk produktīvajiem uzņēmumiem uz "nozares čempioniem" var būtiski paaugstināt iekšzemes kopproduktu (turpmāk - IKP). Kā piemēru var apskatīt pakalpojumu sektoru Latvijā.

Ar pakalpojumiem saistīto nozaru devums Latvijas tautsaimniecībā pievienotajā vērtībā nemitīgi kāpj, pēdējos gados sasniedzot aptuveni 70% no IKP. Vienlaikus gan iekšzemes pakalpojumu sniedzēju, gan eksportētāju skaita un produktivitātes pieaugums veicinātu kopējā ražīguma pieaugumu tautsaimniecībā.

Paredzams, ka ilgtermiņā pakalpojumu nozares produktivitāti noteiks tieši cilvēkkapitāla attīstība, kā arī pakalpojuma nozaru atvēršanās ārējai tirdzniecībai un digitālo/IT instrumentu attīstība. Pakalpojumu eksportētāju īpatsvars Latvijā (lielākoties informācijas un komunikāciju, kā arī profesionālo, zinātnisko un tehnisko pakalpojumu nozarēs) ir relatīvi mazs, lai gan viena uzņēmuma pakalpojumu eksporta vērtība salīdzinājumā ar preču eksportētājiem vidēji ir daudz lielāka, kā arī to darba produktivitāte ir augstāka. Tāpat arī bieži ražošanas (preču) sektora produktivitāte ir atkarīga no pakalpojumu sektora sniegto pakalpojumu kvalitātes un savlaicīguma. Produktīvāki uzņēmumi vairāk iesaistās pakalpojumu eksportā, nevis strādā tikai vietējā tirgū. Tādēļ nepieciešams, pirmkārt, veicināt pakalpojumu sektora produktivitātes pieaugumu, un, otrkārt, nodrošināt labāku piekļuvi ārējiem tirgiem, mazinot tirdzniecības barjeras ES.

Zviedrijā pakalpojumu nozare veido vairāk kā 70% no kopējā IKP, savukārt Dānijā – pārsniedz 76%. Tomēr atšķirībā no Latvijas, kur liela daļa pakalpojumu tiek sniegti transporta nozarē (ģeogrāfiskā novietojuma dēļ), piemēram, Zviedrijā arvien vairāk pieaug pakalpojumu ar augstu pievienoto vērtību īpatsvars, kas iekļauj specifiskas prasmes un nemateriālo kapitālu (cilvēkkapitāls, intelektuālais kapitāls u.tml.). Uz zināšanām balstīta ekonomika ir veicinājusi Zviedrijas pakalpojumu nozares produktivitātes pieaugumu. Turklāt preču eksportā pakalpojumu īpatsvars pastāvīgi pieaug, kas samazina ražošanas izmaksas. Dānijā tautsaimniecības produktivitātes pieaugums pēdējos 20 gadus ir bijis vājš, to kavēja konkurences trūkums vietējā pakalpojumu nozarē. 2014.gadā valdība pieņēma „Izaugsmes plānu”, kas ietvēra vairāk kā 100 pasākumus produktivitātes veicināšanai. Šie pasākumi ietver konkurences veicināšanu tirdzniecības, pakalpojumu un būvniecības nozarēs, ka arī konkursos, ko finansē no publiskā sektora. Tiek ietverti arī pasākumi produktivitātes pieauguma veicināšanai caur izglītību, inovācijām un investīcijām pamatkapitālā. Lai veicinātu starpinstitucionālo sadarbību un pieredzes apmaiņu, paredzētas vizītes Zviedrijas Uzņēmējdarbības un inovāciju ministrijā (*Ministry of Enterprise and Innovation*), Zviedrijas Valsts Tirdzniecības padomē (*National Board of Trade*), kā arī Dānijas Inovāciju, uzņēmējdarbības un finanšu lietu ministrijā (*Ministry of Innovation, Business and Financial Affairs*).

Latvijas rūpniecības energointensitāte ir būtiski augstāka par ES vidējo, tāpēc uzņēmumu konkurētspējas celšanai ir jāuzlabo uzņēmumu energoefektivitāte. Somijā, Zviedrijā un Norvēģijā ir ilgstoša pieredze uzņēmumu energoefektivitātes veicināšanā un darbojas vairāku veidu instrumenti, kas ļauj nodrošināt ilgstošu un pozitīvu sadarbību ar nozarēm. Somijā uzņēmumu energoefektivitātes atbalstam tiek izmantots brīvprātīgās vienošanās modelis, kura ietvaros atbalstu sniedz, par energoefektivitāti atbildīgajai ministrijai slēdzot vienošanos ar nozaru asociācijām, kas pārstāv savus biedrus un apņemas nodrošināt to kopējos enerģijas ietaupījumus noteiktā apjomā. Shēmas administrēšanu nodrošina Somijas aģentūra MOTIVA. Latvijā brīvprātīgās vienošanās ir paredzētas 2016.gada martā pieņemtajā Energoefektivitātes likumā, un tās ir notificētas kā viens no Latvijas obligātā gala enerģijas ietaupījuma mērķa izpildes pasākumiem, kā arī komersantus pārstāvošas organizācijas ir izrādījušas interesi par vienošanās slēgšanu. Tāpēc ir nepieciešams iepazīties ar labo praksi un pieredzi šajā jomā. Savukārt Zviedrijas enerģētikas aģentūrai ir pieredze gan brīvprātīgo vienošanos slēgšanā, gan MVU atbalsta programmu veidošanā energoefektivitātes jomā. Līdztekus tam Somijā un Zviedrijā plaši un ilgtspējīgi tiek izmantota vietējā meža biomasa. Un šo valstu pieredze ir būtiska kontekstā ar biomasas ilgtspējas jautājumiem Atjaunojamo energoresursu direktīvas pārskata un Enerģētikas savienības ietvaros. Turklāt, šo valstu pieredze un zināšanas attiecīgajās jomās var būt noderīgas attiecībā uz šo jautājumu atspoguļošanu Nacionālajos enerģētikas un klimata plānos.

Zviedrija būvniecības produktivitātes rādītājos 2015.gadā bija otrajā vietā starp visām ES dalībvalstīm. Arī Dānija un Somija bija starp 10 produktīvākajām ES dalībvalstīm būvniecībā, attiecīgi ieņemot 7. un 8.vietu. Jāatzīmē, ka Dānija „Doing Business 2017” rādītājā būvniecības saskaņošanas indikatorā ieņem 6.vietu, kas ir augstākais rādītājs starp visām ES dalībvalstīm. Tāpat ir identificēts, ka Skandināvijas valstīs īpašumtiesības pieder dzīvojamo māju kooperatīviem vai asociācijām, kas EM ieskatā būtiski atvieglo dzīvojamo māju pārvaldīšanas procesu.

Bažoties par sociālo dempingu, saimnieciski spēcīgākās ES un Eiropas Ekonomiskās zonas (turpmāk – EEZ) valstis rosina noteikt ES arvien stingrākas prasības darbinieku nosūtīšanai pakalpojumu sniegšanai citā dalībvalstī. Latvijas būvniecības uzņēmumiem darbinieku mobilitāte ir sevišķi būtiska tādos eksportspējīgos nozares segmentos, kur pakalpojums tiek nodrošināts Latvijā ražotu būvmateriālu iebūvei vai būvniecības sistēmu un konstrukciju montāžai. Šādi pakalpojumi tiek piedāvāti kā kompleksi risinājumi – Latvijā īstenoti projekta vadības, projektēšanas un ražošanas darbi, un citā EEZ dalībvalstī realizēti būvdarbi. Tas ir optimālākais ieguvums tautsaimniecībai, jo nodrošina augstāko iespējamo pievienoto vērtību, veicina sezonalitātei pakļauto pasūtījumu izlīdzināšanu būvniecībā un nesekmē darba spēka aizplūšanu. Attiecīgi būvniecības pakalpojumu eksporta veicināšanai ir būtiska citu EEZ dalībvalstu paļāvība uz kopienai līdzvērtīgu darba tiesību nodrošināšanu Latvijā, adekvātu šo tiesību ievērošanu nosūtīšanas gadījumā un caurskatāmu nodarbinātības kontroli būvniecības nozarē Latvijā, kā arī mūsu strādājošajiem sniedzot pakalpojumus nosūtījumā.

Lai uzlabotu regulējumu, sekmētu pakalpojumu tirgus liberalizāciju, veidotu konkurētspējīgu uzņēmējdarbības vidi būvniecībā Latvijā, kā rezultātā vairotu EEZ dalībvalstu uzticību būvniecības pakalpojumu eksportētājiem no Latvijas, EM sākusi sarunas ar Somijas un Zviedrijas būvniecības nozares organizācijām par vienotu būvniecībā nodarbināto personu identifikācijas karšu (turpmāk – ID kartes) sistēmas ieviešanu Skandināvijas un Baltijas valstīs, bet vēlāk, iespējams, arī visā Baltijas jūras reģionā. 2017.gadā projekta ietvaros plānotas tikšanās arī ar Dānijas un Zviedrijas publiskā sektora pārstāvjiem un nozares organizācijām, kā arī ID karšu sistēmas tehniskā risinājuma izstrādātājiem Zviedrijā.

Vienlīdz būtisks būvniecības nozarē risināms uzdevums ir būvju drošība un būvniecības kvalitātes nodrošināšana un tam nepieciešamais normatīvais ietvars – risku izvērtējums, kontroles mehānismi un to praktiska iedzīvināšana. Pieredzes apmaiņa un labās prakses pārņemšana tuvinot regulējumu, kā arī veicinot izpratni par to, ir būtisks eksporta, reģionālās integritātes un ekonomisko attiecību stiprināšanas virzītājs.

Ņemot vērā iepriekš minēto, pieredzes apmaiņa jautājumos par pakalpojumu produktivitātes un konkurētspējas veicināšanu nacionālā un ES līmenī būtu ļoti nozīmīga. Vizīšu ietvaros plānots apskatīt šādus jautājumus:

1. **Atbalsts inovācijām** (tehnoloģiju pārneses modelis, uzņēmumu un pētniecības sektoru sadarbības veicināšana un atbalsta veidi, atbalsts start-up un sacale-up uzņēmumiem, klasteru politikas īstenošana, inovācijas institucionālais modelis un pārvaldība);
2. **Uzlabots regulējums MVU līmenī – tirgus liberalizācija** (regulējuma šķēršļu novēršana ārvalstu uzņēmēju ienākšanai vietējā tirgū (reģistrēšana; licences/atļaujas; atbalsts – konsultatīvs, finansiāls, brīvprātīgu vienošanos par energoefektivitāti ievaros, u.tml.));
3. **Eksports, investīcijas un reģionālā integrācija** (tirgus atvērtība, ārvalstu tiešo investīciju (ĀTI) piesaiste, konkurētspējīgas uzņēmējdarbības vides izveide, integrācija globālās vērtību ķēdēs, reģionālās integrācijas veicināšana, ārējo ekonomisko attiecību stiprināšana);
4. **Būvniecības procesa pārskatāmība** (normatīvā regulējuma tvērums, brīvprātīgie regulējuma darbības principi, atbildību un apdrošināšanas mehānismi, profesionālo organizāciju iesaiste un loma, u.c.);
5. **Dzīvojamo māju pārvaldīšanas process, īpašumtiesības** (lēmumu pieņemšanas process, īpašumtiesību raksturojums, ar dzīvojamo māju pārvaldīšanu un īpašumtiesību saistītais normatīvais regulējums, tā piemērošana praksē);
6. **Atbalsts uzņēmumu energoefektivitātei** (uzņēmumu energoefektivitātes regulējums, uzlabošanas programmu izveide, brīvprātīgo vienošanos par energoefektivitāti modeļa izmantošana energoefektivitātes atbalsta programmu ieviešanā, plānošanas, finansēšanas, līgumu slēgšanas ar uzņēmēju organizācijām process un nosacījumi, uzņēmumu enerģijas ietaupījumu rādītāju metodoloģiskās un tehniskās uzskaites praktiskais nodrošinājums).

Projekta aktivitāšu īstenošanas periods paredzēts no 2017.gada jūnija līdz novembrim (ieskaitot). Projekta īstenošanai nepieciešamās indikatīvās izmaksas ir aptuveni EUR 49 054 no kuriem programmas finansējums 60% apmērā ir EUR 29 432 (ja tiek apstiprināts projekta pieteikums pilnā apmērā, piešķirot 60% no projekta kopējās summas), tajā skaitā projekta avansa maksājums 85% apmērā no programmas finansējuma daļas sastāda EUR 25 017, gala maksājums 15% apmērā sastāda **EUR 4 415**. Nacionālais līdzfinansējums projekta ieviešanai ir 40% un sastāda **EUR 19 622**. Līdz ar to kopējais sākotnēji nepieciešamais valsts budžeta finansējuma apmērs projekta uzsākšanai sastāda **EUR 24 037.**

Ekonomikas ministrija, izvērtējot no valsts budžeta 2017.gadā piešķirto līdzekļu izmantošanas iespējas, plāno pieprasīt nepieciešamo finansējuma pārdali minētā projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

**3. Turpmākā rīcība**

Ņemot vērā, ka dalība un pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minētā projekta īstenošanai nepieciešams:

1. Apstiprināt Ekonomikas ministrijas tiesības ieviest pieredzes apmaiņas projektu par Latvijas tautsaimniecības produktivitātes un konkurētspējas veicināšanu, iegūstot pieredzi un zināšanas Zviedrijā, Norvēģijā, Somijā un Dānijā “Ziemeļvalstu – Baltijas valstu mobilitātes programma valsts pārvaldei” ietvaros un uzņemties saistības 2017.gadā.
2. Paredzēt, ka nepieciešamais finansējums atbilstoši noslēgtā līguma nosacījumiem nacionālā līdzfinansējuma segšanai un priekšfinansējuma nodrošināšanai tiks pārdalīts no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

Ekonomikas ministrija sagatavos un normatīvajos aktos noteiktā kārtībā iesniegs Finanšu ministrijā pieprasījumu par apropriācijas pārdali no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” informatīvā ziņojuma projektā minētā projekta ieviešanā.

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

31.03.2017. 09:22

2012

Jankaite, 67013075

Liva.Jankaite@em.gov.lv

1. Likums par budžetu un finanšu vadību 24. panta trešā daļa; Ministru kabineta 2010.gada 18.maija noteikumu Nr.464 „Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 2.punkts; [↑](#footnote-ref-1)